Publication: Magyar Közlöny
Issue: MK-2001-137 (Year: 2001, Number: 137)
Era: 1990-2004
Section: — módosított — 1074/1999. (VII. 7.) Korm. határozat
Paragraph Index: 803

6. A Közalapítvány gazdálkodása 6.1. A Kuratórium a Közalapítvány vagyonának felhasználásáról az Alapító Okiratban és a Vagyonkezelési Szabályzatban (a továbbiakban: VSZ) foglaltaknak megfelelően dönt. A közalapítványi feladatok támogatására érkező adományokat a szakterületek szerint elkülönítetten kell kezelni. Az elfogadott céltámogatást csak a felajánláskor meghatározott célokra lehet fordítani. 6.2. A Kuratórium a Közalapítvány törzsvagyonán felüli vagyonát teljes egészében felhasználhatja a közalapítványi célok elérésére. A Kuratórium a Közalapítvány vagyoni helyzete és bevételei ismeretében évente dönt a közalapítványi feladatok végrehajtásához felhasználható pénzeszközök mértékéről, felosztásuk módjáról. 6.3. A Közalapítvány a támogatásokat általában nyilvános pályázati rendszer keretei között nyújtja. 6.3.1. A Közalapítvány kivételesen kérelemre is nyújthat támogatást, ha annak célja megfelel a Közalapítvány célkitűzéseinek, és ha az nem veszélyezteti a 6.2. alpont szerint tervezett kiadásokat. A döntésnél vizsgálni kell a kérelem indokoltságát és a Közalapítvány rendelkezésére álló anyagi fedezetet. 6.3.2. A támogatások odaítélésekor meg kell határozni a kedvezményezett elszámolási kötelezettségét, a közalapítványi támogatás felhasználásának rendjét, valamint elő kell írni a Közalapítvány ellenőrzési jogát. 6.3.3. Az egyes erőszakos bűncselekmények következtében sérelmet szenvedettek kárának enyhítésére irányuló kérelmek elbírálására, a bűncselekmények áldozatainak támogatását szolgáló eljárásra a Korm. határozat mellékletének I. részében foglaltak az irányadók. 6.4. A Közalapítvány hitelt nem vehet fel és nem folyósíthat. 6.5. A Közalapítvány vállalkozási tevékenységet kizárólag az Alapító Okiratban meghatározott célok megvalósítása érdekében, azokat nem veszélyeztetve, a törzsvagyon hozadékából, illetőleg törzsvagyonán felüli egyéb vagyonából folytathat. 6.5.1. A Közalapítvány a gazdálkodása során elért eredményét nem oszthatja fel, azt az Alapító Okiratban meghatározott tevékenységre kell fordítania. 6.6. A Kuratórium a Közalapítvány létrejöttét követő két hónapon belül és minden év január 31-éig a tárgyévre vonatkozó költségvetést fogad el. 6.7. A Közalapítvány tevékenységéről közhasznúsági jelentés készül, melyet a könyvvizsgáló jelentése és a Felügyelő Bizottság véleménye alapján a Kuratórium fogad el. 6.8. A közhasznúsági jelentésnek tartalmaznia kell: — a számviteli beszámolót, — a költségvetési támogatás felhasználását, — a vagyon felhasználásával kapcsolatos kimutatást, — a cél szerinti juttatások kimutatását, — a központi költségvetési szervtől, az elkülönített állami pénzalaptól, a helyi önkormányzattól, a kisebbségi települési önkormányzattól, a települési önkormányzatok társulásától, az egészségbiztosítási önkormányzattól és mindezek szerveitől kapott támogatás mértékét, — a Közalapítvány kurátorainak, tisztségviselőinek és az Igazgatóság munkatársainak nyújtott juttatások értékét, illetve összegét, — a közhasznú tevékenységről szóló rövid tartalmi beszámolót.

Source: https://magyarkozlony.hu/hivatalos-lapok/98c01d3805a4c6ba29a3554e3d1bc6e8d1d6b70e/dokumentumok/e65a6b36bbe1fdf7d940d074b3f2bb1cb0190e32/letoltes